Twee Oos-Kaapse beamptes tegelykertyd vasgetrekFoto: SAPD/Facebook Brig. Hangwani Mulaudzi, woordvoerder van die Valke, het gesê ŉ polisiebeampte en verkeersbeampte van Mthatha is Dinsdag in hegtenis geneem. ŉ 42-jarige adjudant-offisier is in hegtenis geneem nadat dit aan die lig gekom het dat sy glo twee huurmoordenaars elk R5 000 aangebied het om haar man te vermoor. Die vermeende huurmoordenaars het egter haar man in kennis gestel, en hy het die saak by die Valke aangemeld. “Ons ondersoek het getoon dat daar nog mense by die saak betrokke is en nog inhegtenisnemings word verwag,” het Mulaudzi gesê. Terselfdertyd is ŉ 46-jarige verkeersbeampte vas nadat hy glo ŉ vervalste matrieksertifikaat ingedien het toe hy in 2011 by die verkeersdepartement aangesluit het. “Die beampte het glo die uitslae van ŉ ander student gedupliseer en voorgegee dat dit syne is,” het Mulaudzi gesê. “Hy is by sy huis in hegtenis geneem, waar daar op nog dokumente beslag gelê is. Die ondersoek duur voort.” Genl.maj. Mthandazo Ntlemeza, waarnemende hoof van die Valke, het sy teleurstelling oor die inhegtenisnemings uitgespreek en gesê polisiebeamptes moet hulself van onwettige aktiwiteite distansieer. “Geen polisie- of verkeersbeampte is bo die gereg nie. Daar is nie plek vir korrupte beamptes in die SAPD of enige ander regeringsinstansie nie en ons sal voortgaan om te verseker dat enigiemand met hierdie kriminele ingesteldheid verwyder word,” het hy gesê.